સોમવારે રાહુલ ગાંધી બહરીનની એક દિવસીય મુલાકાતે હતા, જ્યાં તેમણે એનઆરઆઇ સંબંધિત એક સભાનું સંબોધન કર્યું હતું. અહીં તેમણે કહ્યું કે, ભારત સંકટમાં છે અને તમે જ એને સંકટમાંથી ઉગારી શકો છો. મને તમારો સાથ જોઇએ છે. ગ્લોબલ ઑર્ગેનાઇઝેશન ઓફ પીપુલ ઓફ ઇન્ડિયા ઓરિજિન તરફથી આયોજીત એક કાર્યક્રમમાં સંબોધન કરતા તેમણે આ વાતો કહી હતી. કોંગ્રેસ અધ્યક્ષ બન્યા બાદ આ રાહુલ ગાંધીની પ્રથમ વિદેશ યાત્રા હતી. રાહુલ ગાંધીએ કહ્યું કે, હું અહીં તમને એ જણાવવા આવ્યો છું કે, તમે લોકો દેશ માટે કેટલા મહત્વપૂર્ણ છો. વર્તમાન સમયમાં દેશમાં ગંભીર સમસ્યાઓ છે અને તમે લોકો જ એ સમસ્યાના ઉકેલનો એક ભાગ છો. અહીં ઊભેલા તમામ લોકો એ વાતની સાબિતી આપે છે કે, ભારત તેની સામે આવેલ દરેક પ્રકારના પડકારને પાર કરી શકે છે.